Traumagevalle in Wes-Kaap neem toe ná opheffing van drankverbod | Maroela Media
Traumagevalle in Wes-Kaap neem toe ná opheffing van drankverbod
Die Wes-Kaap het die afgelope tien dae 'n toename in traumagevalle beleef sedert die verbod op die verkoop van alkohol verlede Maandag opgehef is. Alkohol mag tydens vlak 3 van die afsonderingstydperk van Maandae tot Donderdae verkoop word.
"[Die toename in traumagevalle] is uiters kommerwekkend aangesien die gesondheidsorgstelsel reeds onder druk verkeer as gevolg van die Covid-19-pandemie," het Albert Fritz, LUR vir gemeenskapsveiligheid in die Wes-Kaap, Dinsdag gesê.
"Ek wil dit baie duidelik stel: Misbruik van alkohol neem beddens weg van mense wat dit nodig het tydens hierdie moeilike tyd. Dit kan 'n familielid of geliefde wees wat daardie bed benodig," het die LUR gepleit.
Maroela Media het vroeër berig altesaam 34 819 bevestigde gevalle Covid-19 is teen Dinsdagaand in die Wes-Kaap aangemeld van wie 890 pasiënte reeds weens die virus gesterf het.
Volgens Fritz sal sy departement daarmee voortgaan om toepaslike regulasies deur middel van die Wes-Kaapse Drankowerheid (WCLA) in die provinsie af te dwing, met die fokus nou spesifiek op tavernes. "Ons weet dat in ons kwesbaarste gemeenskappe tavernes, veral dié wat ongelisensieerd is, 'n groot rol speel wanneer dit kom by alkoholverwante skade," het Fritz verduidelik.
Die LUR het daarop gewys dat die WCLA tussen 23 Maart en 5 Junie altesaam 65 ondersoeke geloods het na mense met 'n dranklisensie wat na bewering nie aan die afsonderingsregulasies voldoen het nie. Agt van dié ondersoeke is na die Suid-Afrikaanse Polisiediens verwys terwyl 32 dranklisensies reeds opgeskort is.
"Wat gelisensieerde tavernes betref, sal die WCLA voortgaan met sy ondersoek na diegene wat nie aan die regulasies voldoen nie. 'n Boete van tot R115 000 kan opgelê word of die lisensies van diegene wat nie daaraan voldoen nie kan opgeskort word, hangende 'n ondersoek," het die LUR gewaarsku.
Ag asb moet nie die drank die skuld gee nie. As die mense in die wes kaap hulle nie kan gedra nie vat dan hulle drank weg. Hoekom moet almal daar onder ly.
Ag nee. Is die verhoogde syfer as gevolg van motorongelukke? In so 'n geval moet die WK regering weet dat die beweeglikheid van mense geweldig verhoog het in vlak 3. Dan weet hulle ook (hopenlik) in watter areas die grootste probleem is. Dan, verhoog die aktiwiteit van die verkeersdepartemente in daardie gebiede. Moet nie summier aanvaar dat die mense van die Weskaap hulle nie gedra nie. Veralgemening los nie probleme op nie.
So lank julle net nie rook nie hoor!
Ek het al gese ek nog nooit gehoor waar n man sy vrou slaan oor hy gerook het nie maar ek het wel gehoor van n man wat sy vrou slaan oor hy besope is. maak oop julle oe, julle is meer gepla oor rook as Suid-Afrikaners. NEE! wag nie alle Suid-Afrikaners nie
Straf diegene wat nie dissipline het nie. Pieter, jys darem bevoorreg om nie in die Weskaap te bly nie. Lyk my julle het geen probleme en ook nie baie corona gevalle nie, waar jy ookal bly
Al bietjie gedink hoekom mense so drink? Is dit nie dalk om te probeer vergeet ook nie, vergeet dat hulle swaar kry, nie werk het nie, nie blyplek het, nie weet wat die regering se volgende stap met die land is? Ja, dit is nie 'n verskoning nie maar ook, drink mense nou meer as voor al hierdie inperkings? Ek dink nie so nie. En hoekom moet hospitaalbeddens oop gehou word vir as daar DALK' 'n virusgeval kom? So, mense mag nie anders hospitaal toe gaan nie, slegs virusgevalle.